Γιολάντα του Ντρε, βασίλισσα της Σκωτίας

Η Γιολάντα, γαλλ. Yolande (1263 - 2 Αυγούστου 1330) από τον Οίκο του Ντρε ήταν κόρη του κόμη του Ντρε και με τον γάμο της έγινε πρώτα βασίλισσα της Σκωτίας (1285-1286) και μετά δούκισσα της Βρετάνης (1305-1312).

Βιογραφία
Ήταν η πρώτη (επιζήσασα) κόρη του Ροβέρτου Δ΄ κόμη του Ντρε και της Βεατρίκης των Μονφόρ, κόρης του Ιωάννη Α΄ κόμη του Νονφόρ.

Ο πατέρας της ήταν 5ος απόγονος του Λουδοβίκου ΣΤ΄ της Γαλλίας. Το 1281 ο Αλέξανδρος Γ΄ της Σκωτίας έχασε, μέσα σε λίγα έτη, τα παιδιά του: Δαβίδ 1281, Μαργαρίτα 1283 και Αλέξανδρο 1284, έτσι η εγγονή του Μαργαρίτα των Σβέρρε έγινε διάδοχος. Ο βασιλιάς θέλησε να ξαναπαντρευτεί για να αποκτήσει διάδοχο· η μητέρα του Μαρία του Κουσί είχε κάνει δεύτερο γάμο με τον Ιωάννη Β΄ των Μπριέν. Η πρώτη σύζυγος του Ιωάννη Α΄ είχε από άλλον, πρώτο γάμο, κόρη τη Βεατρίκη του Μονφόρ. Αυτής η κόρη Γιολάντα θεωρήθηκε κατάλληλη σύζυγος. Μάλιστα είχαν κοινό πρόγονο, καθώς οι Γαλλικοί Οίκοι των Κουσί και Ντρε συνδέονταν. Εκτός από διάδοχο, ο Αλέξανδρος Γ΄ ήθελε με τον γάμο αυτόν να απομακρυνθεί από τον γείτονά του Εδουάρδο Α΄ της Αγγλίας και να δώσει έμφαση στην ανεξαρτησία της Σκωτίας από την Αγγλία.

Έτσι μία πρεσβεία στάλθηκε από τη Σκωτία τον Φεβρουάριο του 1285 και επέστρεψε με τη Γιολάντα, που  τη συνόδευε ο αδελφός της Ιωάννης (Β΄). Ο γάμος εορτάστηκε στις 15 Οκτωβρίου 1285 στο αββαείο Τζέμπουργκ και παρέστησαν πολλοί και μεγάλοι ευγενείς της Γαλλίας και της Σκωτίας.

Όμως μήνες μετά ο Αλέξανδος, ενώ ίππευε από την Αυλή του Εδιμβούργου για να συναντήσει τη Γιολάντα στο Κίνγκχορν, έπεσε από το άλογό του και απεβίωσε στις 18/19 Μαρτίου 1286. Η χήρα Γιολάντα μετακινήθηκε στο κάστρο Στίρλινγκ και δήλωσε ότι ήταν έγκυος. Τότε στις 2/28 Απριλίου 1286 έγινε συνέλευση στο Σκον, Περθ και Κίνρος και εξελέγησαν οι Φρουρού της Σκωτίας, οι οποίοι ορκίστηκαν να κυβερνήσουν το βασίλειο, ώσπου η Μαργαρίτα από τη Νορβηγία να φθάσει στη Σκωτία ή ώσπου να γεννήσει η Γιολάντα, κάτι που το προτιμούσαν.

Ωστόσο η Γιολάντα είχε αποβολή ή το παιδί ήταν θνησιγενές ή απεβίωσε σύντομα μετά τη γέννα. Η παράδοση λέει ότι αυτό τάφηκε στο Κάμπουσκενεθ. Οι Φρουροί συγκεντρώθηκαν στο Κλάκμαναν στις 25 Νοεμβρίου 1286 και άρχισαν να προετοιμάζονται, για να δοθεί ο θρόνος στη Μαργαρίτα της Νορβηγίας. 

Η Γιολάντα έμεινε τουλάχιστον ως το 1288 στη Σκωτία, έχοντας προσόδους από γαίες ως χήρα και διέμενε μάλλον στο κάστρο Στίρλινγκ. Έπειτα επέστρεψε στη Γαλλία.

Δούκισσα της Βρετάνης και κόμισσα του Μονφόρ
Τον Μάιο του 1294 παντρεύτηκε τον Αρθούρο Β΄ δούκα της Βρετάνης και απέκτησε έξι παιδιά. Ο άνδρας της απεβίωσε το 1312 και τον διαδέχθηκε ο γιος τους Ιωάννης Β΄.

Η Γιολάντα διαδέχθηκε τη μητέρα της ως ιδίω δικαιώματι (suo jure) κόμισσα του Μονφόρ το 1311. Συνέχισε να ελέγχει τις Υποθέσεις της στη Σκωτία: λίγο πριν αποβιώσει έστειλε έναν ιππότη στη Σκωτία για να δει τις γαίες της, που είχε ως χήρα.

Απεβίωσε στις 2 Αυγούστου 1330 και η κομητεία του Μονφόρ περιήλθε στον γιο της Ιωάννη, που αργότερα διεκδίκησε το δουκάτο του πατέρα του στον Πόλεμο της Διαδοχής στη Βρετάνη.

Οικογένεια
Παντρεύτηκε πρώτα τον Αλέξανδρο Γ΄ των Ντάνκελντ βασιλιά της Σκωτίας και είχε ένα θνησιγενές τέκνο.

Έπειτα η Γιολάντα έκανε δεύτερο γάμο με τον Αρθούρο Β΄ των Ντρε δούκα της Βρετάνης και είχε τέκνα:
 Ιωάννης 1295-1345, δούκας της Βρετάνης.
 Βεατρίκη γενν. 1295, παντρεύτηκε τον Γκυ Ι΄ του Λαβάλ.
 Ιωάννα π.1296-1364, παντρεύτηκε τον Ροβέρτο, γιο του Ροβέρτου Β΄ κόμη της Φλάνδρας.
 Αλίκη π.1297-1377, παντρεύτηκε τον Μπουσάρ ΣΤ΄ του Βαντόμ.
 Μαρία γενν. π.1302, εισήλθε σε μονή.

Πηγές
 Duncan, A.A.M., The Kingship of the Scots 842–1292: Succession and Independence. Edinburgh University Press, Edinburgh, 2002. ISBN 0-7486-1626-8
 Macdougall, Norman, "L'Écosse à la fin du XIIIe sieclè: un royaume menacé" in James Laidlaw (ed.) The Auld Alliance: France and Scotland over 700 Years. Edinburgh University, Edinburgh, 1999. ISBN 0-9534945-0-0
 Marshall, Rosalind, Scottish Queens, 1034-1714

Οίκος του Ντρε
Δούκισσες της Βρετάνης